T.u.m.s.a.
T.U.M.S.A. bija latviešu elektroniskās mūzikas grupa, ko izveidoja Lauris Vorslavs un Raimonds Bērziņš 1986. gadā Rīgā, Pārdaugavas Iļģuciemā. Jau no paša darbības iesākuma T.U.M.S.A. sevi pozicionēja, tikai kā pagrīdes kultūras sastāvdaļa - organizējot kreatīvas komūnas mājas koncertus un piedaloties pagrīdes mūzikas festivālos. No 1986. gada savas mūzikas ierakstus sāka veikt sevis izveidotās mājas ierakstu studijas T.U.M.S.A. Home Rec. vidē, no kuras mūzikas materiāls 80. desmitajos gados tika izdots, pārsvarā, mazu tirāžu magnitizdat veidola pagrīdes albumos, kuri tika pašrocīgi ierakstīti ar magnetofoniem, kā arī pašrocīgi noformēti un izplatīti magnētiskajās lentās vai audio kasetēs. 90. desmito gadu sākumā, pēc PSRS sabrukuma un ideoloģiskās cenzūras beigām, grupa pievienojās globālās pagrīdes kasešu kultūras strāvojumam. Grupas T.U.M.S.A. mūzikālā stilistika 80. desmito gadu periodā pārsvarā variēja jaunā un tumšā viļņa mijiedarbības pretnostatījumos, bet 90. desmito gadu sākumā līdz ar savas darbības iekšējā koncepta maiņu pievērsās arī industriālajam un tumšā ambienta mūzikas skanējumam. Šīs radošās paradigmas un mūzikālo meklējumu maiņas rezultātā no grupas T.U.M.S.A. 1992. gadā izveidojās grupa Claustrum.